জিএসটিকে ‘ডবল ধামাকা’! অরুণাচলের সভা থেকে কংগ্রেসের বঞ্চনা নিয়েও সুর চড়ালেন মোদি

ওয়েব ডেস্ক: সোমবার থেকে দেশজুড়ে নতুন জিএসটির হার (GST Reform) বসেছে। রবিবার জাতির উদ্দেশে ভাষণে দেশবাসীকে ‘জিএসটি সঞ্চয় উৎসবের’ (GST Celebration) শুভেচ্ছা জানিয়েছিলেন প্রধানমন্ত্রী। আর সোমবার অরুণাচল প্রদেশের (Arunachal Pradesh) সভামঞ্চ থেকে দাঁড়িয়ে উৎসবের আবহে জিএসটিকে ‘ডাবল ধামাকা’ বলে উল্লেখ করলেন প্রধানমন্ত্রী নরেন্দ্র মোদি (Narendra Modi)। প্রধানমন্ত্রী বলেন, “দেশজুড়ে জিএসটি-র সাশ্রয় উৎসব শুরু হয়ে গিয়েছে। উৎসবের আবহে সাধারণ মানুষ ডবল ধামাকা পেলেন। এতে সাধারণ মানুষের সাশ্রয়ের সুবৃদ্ধি ঘটবে। নয়া জিএসটি মহিলাদের রান্নাঘরের জিনিসপত্রে অনেক খরচ বাঁচাবে।”

সোমবার অরুণাচল সফরে গিয়ে রাজ্যে ৫,১০০ কোটি টাকার উন্নয়নমূলক কাজের শিলান্যাস করেন প্রধানমন্ত্রী। শিলান্যাস করেন দুটি জলবিদ্যুৎ কেন্দ্রেরও। এদিন মোদির মুখে জিএসটির সাফল্য শোনা গেলেও একইসঙ্গে শোনা গিয়েছে অরুণাচলে কংগ্রেসের বঞ্চনার প্রসঙ্গ। কংগ্রেসের জমানায় মূল্যবৃদ্ধি এবং করবৃদ্ধির বিরুদ্ধে সুর চড়িয়ে নিজের এনডিএ সরকারের ক্রেডিট তুলে ধরেছেন প্রধানমন্ত্রী। সভা থেকে নিজের সরকারের পিঠ চাপড়ে তিনি বলেন, ‘সাধারণ মানুষের কাঁধে কংগ্রেসের চাপানো বাড়তি করের বোঝা আমাদের সরকার সময়ের সঙ্গে প্রায় সরিয়ে দিয়েছে। যার ফলে স্বস্তি পেয়েছেন সাধারণ মানুষ।’

আরও পড়ুন: ধর্ম নয়, কর্মের ভিত্তিতে নিকেশ, মরক্কো থেকে সরব রাজনাথ সিং

কংগ্রেসকে নিশানা করে তিনি বলেন, “কংগ্রেস পার্টি যুগের পর যুগ উত্তর-পূর্ব ভারতকে উপেক্ষা করেছে। তাঁরা উন্নয়নমূলক কাজ করতে চায় না। কংগ্রেসের এই বদভ্যাসের কারণেই অরুণাচল প্রদেশকে ভুগতে হয়েছে। এই রাজ্যেই ভারতে উদিত সূর্যের প্রথম কিরণ এসে পড়ে। তবে উন্নয়নের আলোর রেখা পড়তে কয়েক যুগ কেটে গেল। প্রকৃতি এই রাজ্যকে অকৃপণ সম্পদে সাজিয়ে তুলেছে। তবে দিল্লি থেকে যারা শাসন করে গিয়েছে তারা আপনাদের তুচ্ছ করে গিয়েছে। কংগ্রেস ভাবত এখানে কম লোকজনের বসবাস”।

দেখুন অন্য খবর

The post জিএসটিকে ‘ডবল ধামাকা’! অরুণাচলের সভা থেকে কংগ্রেসের বঞ্চনা নিয়েও সুর চড়ালেন মোদি first appeared on KolkataTV.